

சக்திவேல் சக்திவேல் ஞானசக்திவேல்  
சக்திவேல் சக்திவேல் ஞானசக்திவேல் (2)  
  
அல்லல்தீர அடியவரைக் காப்பவன்  
அருள்வெள்ளம் அதனில் அவரைச் சேர்ப்பவன்  
ஆடிவரும் மயில் மீது வருபவன்  
அன்பர் உள்ளம் இன்பமாகச் செய்பவன் ...... (சக்திவேல் ...)  
  
ஆனந்தப் பெருவாழ்வு தருபவன்  
ஆறுமுகமும் ஈராறு தோளும்கொண்டவன்   
சூரர்குலம் வேரறுத்து நின்றவன்  
தேவர்குலம் வாழவைத்து நின்றவன்   
வஞ்சர் நெஞ்சம் அணுகாது நின்றவன்  
வடிவேலைக் கையில் ஏந்தி நின்றவன்   
நீலமயில் மீதினிலே வருபவன்  
காலன் என்மேல் வாராமல் காத்தவன் ...... (சக்திவேல் ...)  
  
பதமலரைப் பாடிடவே பணித்தவன்  
பழவினையைப் பறித்துநின்று ஆண்டவன்   
அப்பனுமாய் அன்னையுமாய் நின்றவன்  
அருணகிரி நாதரையும் ஆண்டவன்   
அன்பர்களை வாழவைக்கும் ஆண்டவன்  
அன்னைவள்ளி தெய்வானை மன்னவன்   
தன்னடியைப் பாடுவோரைக் காப்பவன்  
தண்டபாணி என்னும் நாமம் கொண்டவன்......(சக்திவேல் ...)

கருணையே வடிவமாக நின்றவன்  
கண்கண்ட தெய்வமாக நின்றவன்   
வறுமைப்பேயை வாட்டி ஓட்ட வல்லவன்  
வானும்நிலமும் வளமையாவும் தருபவன்   
நாள்தோறும் நம்மையெல்லாம் காப்பவன்  
நான்முகன் செருக்கினை ஒழித்தவன்   
சேவற்கொடி ஏந்திவரும் சேவகன்  
பாவவினை தீர்க்கும்பரம் பொருளவன் ......(சக்திவேல் ...)  
  
வரங்களெல்லாம் தந்து நம்மை ஆள்பவன்  
வள்ளி தெய்வானையுடன் வருபவன்   
பச்சைமயில் மீதினிலே வருபவன்  
அச்சமெல்லாம் தீர்த்துநம்மை ஆள்பவன்   
செல்வமுத்துக் குமரனென வருபவன்  
செங்கமலர்ப் பாதந்தன்னைத் தருபவன் ...... (சக்திவேல் ...).